ועדת הכספים, כנסת 23, פרוטוקול מספר 154, 2020-11-02 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: חבר הכנסת ינון אזולאי, בבקשה.

ינון אזולאי: אתם בטח מכירים את הסיפור של המשפחתונים.

ינון אזולאי: בסגר הראשון, אחרי מלחמות, הם קיבלו 8,000 שקל עבור חודשיים.

ינון אזולאי: הייתה להם ירידה במספר הילדים, כי הורים נשארו בבית ולא חזרו לעבודה.

ינון אזולאי: לא מדברים איתם בכלל.

ינון אזולאי: הם לא מוגדרים כעצמאיים או כשכירים.

ינון אזולאי: בעלי המשפחתונים מחזיקים לנו את הילדים על-מנת שכולנו נוכל לצאת לעבודה.

ינון אזולאי: יש מקומות שאומרים להם לפתוח תיק במע"מ, אחר כך במס הכנסה.

ינון אזולאי: בירושלים יותר גמישים בעניין הזה.

ינון אזולאי: ברוב הארץ רוצים שהם יפתחו תיק גם במע"מ.

ינון אזולאי: בפעם הראשונה זלזלו בהם, בפעם השנייה לא מתייחסים אליהם.

ינון אזולאי: אני מבקש לדעת מה המעמד של בעלי המשפחתונים.

ינון אזולאי: האם הם עצמאיים, האם הם שכירים?

ינון אזולאי: בואו נגדיר אותם, כדי שיוכלו לגשת ולקבל את המענקים.

ינון אזולאי: מעונות היום הרגילים מקבלים תקציב, המשפחתונים לא מקבלים.

ינון אזולאי: הוצאתי מכתב לשר האוצר בנושא של הגנים הפרטיים.

ינון אזולאי: בפעם שעברה התייחסו והסתכלו עליהם, הפעם לא סופרים אותם.

ינון אזולאי: הגנים הפרטיים באים במקום מה שהמדינה הייתה צריכה לתת.

ינון אזולאי: אני קורא לשר האוצר, לרשות המסים, תביאו פתרון לבעלי המשפחתונים, אחרת יהיו פה דברים שייתקעו ולא יעברו.

אחמד טיבי: סיכמנו בזמנו כאן בוועדה על העברת חמישה מיליון שקל לתאונות עבודה שאוסאמה ואני הצגנו.

אחמד טיבי: סוכם והוחלט עם לשכת השר ומשרד האוצר.

אחמד טיבי: בנוסף, עוד חמישה מיליון שקל לקבוצות כדורגל מהליגות הנמוכות.

אחמד טיבי: סוכם גם על 30 מיליון שקל לעיר נצרת.

אחמד טיבי: בנושא נצרת התהליך איטי מאוד.

אחמד טיבי: באילת ובטבריה התהליך היה מהיר.

אחמד טיבי: יש פתאום עיכובים, יש פתאום פלפולים משפטיים.

אחמד טיבי: מנכ"ל משרד ראש הממשלה אמר שיש עיכובים משפטיים.

אחמד טיבי: כשדיברתי על זה לפני שבועיים, ראש הממשלה התעניין, אמר לי שאני אקבל תשובה.

אחמד טיבי: חזרו אלי שיש עיכובים משפטיים, שזה בדרך.

אחמד טיבי: המון שבועות יש עיכובים משפטיים.

אחמד טיבי: גם בעניין של חמישה מיליון שקל לכדורגל וחמישה מיליון שקל לתאונות עבודה יש התחכמויות והתחמקויות של לשכת השר.

אחמד טיבי: אני בדעה שצריך לקיים אחרי הבטחות ואחרי החלטות של ועדת הכספים.

משה גפני: צריך לעמוד בזה.

אחמד טיבי: אני רואה את זה בחומרה רבה.

אחמד טיבי: כבר שאלתי כמה פעמים כשהם הגיעו לפה.

אחמד טיבי: כל הזמן אומרים לי: "היום תקבל תשובה", "היום תקבל תשובה".

משה גפני: מי אומר לך את זה?

אחמד טיבי: עוזרי השר.

אחמד טיבי: זה כבר מוגזם.

אחמד טיבי: הנושא השני, הצ'קים שחוזרים, הגבלת החשבונות בתקופת הקורונה.

אחמד טיבי: יש בעיה קשה, הציבור והאזרחים ממשיכים להתלונן על הנושא הזה.

אחמד טיבי: כשמוחזרים צ'קים החשבון מוגבל, מה שיוצר משבר כלכלי עוד יותר חמור לאזרח.

אחמד טיבי: הצגתי את זה בעבר.

אחמד טיבי: אנחנו נדרשים לזה שוב.

ינון אזולאי: גם אם הלקוח לא מוגבל, זה עושה לו כתם בחשבון כך שאחר כך הוא לא יכול לקחת הלוואות.

ינון אזולאי: הזעקה שלך היא הזעקה של כל האנשים החלשים.

משה גפני: ביום רביעי מגיע לפה המפקח על הבנקים, הדיון יהיה על זה.

אנטאנס שחאדה: דיברנו בשבוע שעבר וביקשנו לגבי בתי הספר של המוכר הלא רשמי.

אנטאנס שחאדה: מדובר על 86 מיליון שקל.

אנטאנס שחאדה: יש החלטה, יש בג"ץ, וגם האוצר הבטיח לתת לך תשובה תוך כמה ימים.

אנטאנס שחאדה: עד היום לא התקדם שום דבר.

אנטאנס שחאדה: אותם מורים, אותם בתי ספר סוחבים את המעמסה התקציבית הזאת.

אנטאנס שחאדה: זה דוחף לכך שהם יבקשו תשלומי הורים יותר גבוהים.

אנטאנס שחאדה: אני מבקש להעלות את הנושא עוד פעם.

אנטאנס שחאדה: אנחנו מקווים לקבל תשובה עוד היום לגבי המצב.

משה גפני: ישבתי ביום רביעי עם שר האוצר ומשרד המשפטים, הנושא הזה היה על סדר היום.

משה גפני: הם אומרים שאין להם תקציב לזה.

משה גפני: אני לא מתכוון לוותר, אני מתכוון להמשיך ולדרוש את זה.

משה גפני: אם יהיה צורך לעשות פעולות שהן סנקציה מול האוצר, נעשה את זה.

בצלאל סמוטריץ': אני כמו קאטו הזקן לא מתכוון להרפות בנוגע לתקציבים שאושרו בממשלה ובוועדה לפני יומיים ועדיין לא עברו.

בצלאל סמוטריץ': עובר עוד שבוע, עוד יום.

בצלאל סמוטריץ': חוות הדעת המשפטיות כבר עברו.

בצלאל סמוטריץ': ייקח כמה ימים עד שהן ייחתמו.

בצלאל סמוטריץ': חלק מהדברים יצטרכו לבוא לכאן שוב, כי ברוב טיפשותם זה נמצא בתקנת רזרבה.

בצלאל סמוטריץ': אם זה יותר מ-15%, יהיה צריך להעביר את זה מתקנה הרזרבה לפה.

בצלאל סמוטריץ': כל הפרקטיקה הזאת שבה כשאין חוות דעת משפטית זה יושב בתקנת רזרבה כי לא סומכים על המשרד הרלוונטי, היא פרקטיקה מופרכת לחלוטין, בטח היום כשמשרד האוצר עמד כאן והצהיר שהלשכה המשפטית שלו לא רלוונטית, שהיא לא מאשרת את חוות הדעת של המשרדים.

בצלאל סמוטריץ': לא צריך חוות דעת, זה דברי הבל שהמשפטנים המציאו.

בצלאל סמוטריץ': ביום ראשון שעבר עברו חוות הדעת.

בצלאל סמוטריץ': לפני שבועיים הבטיח לך משרד החינוך שזה יהיה ביום חמישי.

משה גפני: ביום חמישי זה עבר.

בצלאל סמוטריץ': זה עבר ביום ראשון בערב.

בצלאל סמוטריץ': נכון להיום, יום שני בוקר, הפנייה עוד לא נחתמה.

בצלאל סמוטריץ': אני לא יודע איך אתה ישן בלילה, אני לא יודע איך שר האוצר ישן בלילה, אני לא יודע איך חברי הקואליציה הזאת ישנים בלילה, אני לא יודע איך הפקידונים האלה והיועצים המשפטיים ישנים בלילה.

משה גפני: המילה "פקידונים" לא במקום.

בצלאל סמוטריץ': אני הכי מכבד אותם, רק לא בנקודות האלו.

בצלאל סמוטריץ': כשעובדים לא מקבלים משכורת, כשגופים נסגרים, אני לא מוכן להיות נחמד.

משה גפני: לא צריך להגיד את המילה "פקידונים".

מיקי לוי: בצלאל, תגיד פקידים.

בצלאל סמוטריץ': כשאני צריך לכבד אותם, אני מכבד אותם, וכשאני צריך לרדת עליהם, אני יורד עליהם.

מיקי לוי: הם לא קובעי המדיניות.

בצלאל סמוטריץ': לא נכון, זה 100% הם.

בצלאל סמוטריץ': התקנות האלו עברו בממשלה, עברו בכנסת.

בצלאל סמוטריץ': העובדה היא שיש בירוקרטיה של פקידים ויועצים משפטיים, שיש יד רוחצת יד.

בצלאל סמוטריץ': למעלה מחודש עבר מאז שהתקציבים האלה אושרו כאן בוועדה.

בצלאל סמוטריץ': העובדה שהדבר הזה עוד לא עבר - בושה וחרפה.

בצלאל סמוטריץ': הרב גפני, אתה צריך להודיע עכשיו שאתה סוגר את הוועדה, שאתה לא דן בכלום.

בצלאל סמוטריץ': מדובר באנשים שלא קיבלו משכורות.

בצלאל סמוטריץ': אתם מדברים על צ'קים שחוזרים?

בצלאל סמוטריץ': במקום להתעסק בצ'קים שחוזרים, בוא נדאג שהצ'קים לא יחזרו.

בצלאל סמוטריץ': אם אנשים יקבלו משכורת, הצ'קים לא יחזרו.

בצלאל סמוטריץ': אם עמותות יקבלו תקציב, הצ'קים לא יחזרו.

בצלאל סמוטריץ': אם אנשים יעסיקו את עצמם ולא ילכו לישון בלילה בלי שזה קורה, הצ'קים לא יחזרו.

בצלאל סמוטריץ': הרב גפני, תנעל את הוועדה עכשיו.

בצלאל סמוטריץ': עד שהתקציבים שכבר הוחלטו עליהם כאן

בצלאל סמוטריץ': לפני למעלה מחודש לא יגיעו ליעדם הכנסת הזאת היא בזבוז זמן אחד גדול.

בצלאל סמוטריץ': הפקידים לא יודעים מה זה לא לקבל משכורת, המשכורת דופקת כל ראשון לחודש בשירות הציבורי.

בצלאל סמוטריץ': הם לא יודעים מה זה לנהל עמותה, מה זה לנהל בית ספר, מה זה לנהל מוסד לנוער בסיכון, מה זה לנהל פרויקט ברשות מקומית.

בצלאל סמוטריץ': הם מעולם לא שילמו משכורת לאף בן אדם.

בצלאל סמוטריץ': פעם זה היועץ המשפטי, פעם זה המנכ"ל, פעם זה הפקיד.

בצלאל סמוטריץ': כבר שבוע הפנייה באגף התקציבים מחכה לחתימה, שזה פשוט טירוף הדעת.

ניר ברקת: סמוטריץ', אתה חושב שאם לא תהיה ישיבה, הם ידעו לעשות את זה?

בצלאל סמוטריץ': אם לא תהיה ישיבה, שר האוצר יקרא את כולם היום לדיון וזה ייחתם.

בצלאל סמוטריץ': אם צריך, ששר האוצר יקרא לשר המשפטים וליועץ המשפטי לממשלה.

בצלאל סמוטריץ': אתה יודע מה, אדוני היושב-ראש, אני מציע שתבקש עד מחר את כל הטבלה של 11 מיליארד שאושרה כאן לפני חודש, ברמת פירוט של עד מיליון שקל מול ביצוע.

משה גפני: ביקשנו ממשרד החינוך את הנושא הזה.

משה גפני: כולם הסכימו שצריך חוות דעת של הלשכה המשפטית של משרד החינוך.

משה גפני: הודיעו לי שביום חמישי ניתנה חוות הדעת.

משה גפני: אני הולך צעד אחר צעד.

משה גפני: אני מכיר את המדינה, אני מכיר את הממשלה, אני מכיר את הפקידים.

משה גפני: הכל עבר לאוצר.

משה גפני: דיברתי עם יוגב גרדוס, הממונה על התקציבים בפועל, אמרתי לו שאת מה שצריך להעביר לתקנה הוא יעביר לתקנה, ואת מה שצריך להביא להעברה לוועדת כספים הוא יביא להעברה בוועדת הכספים.

משה גפני: הוא התחייב שהוא מביא את זה.

משה גפני: הוא כעס עלי שהעליתי את הנושא הזה בישיבה אצל שר האוצר ביום רביעי.

משה גפני: הוא אמר לי שהוא נתן הוראה שזה יגיע.

בצלאל סמוטריץ': זה לא רק משרד החינוך, יש פה גם את משרד הביטחון.

בצלאל סמוטריץ': יש דברים שעדיין לא עברו ותקועים במשרד הביטחון למעלה מחודש.

בצלאל סמוטריץ': יש במשרד הרווחה, יש במשרד של אלקין.

משה גפני: יש לי אפשרות להתייאש ולהגיד שאני לא ישן בלילה.

משה גפני: אני לא מתכוון להתייאש, אני לא מתכוון להרפות מהעניין הזה.

משה גפני: אני יודע שאנשים לא מקבלים משכורת.

משה גפני: המצב הזה לא יכול להימשך.

משה גפני: אני לא אשקול לסגור את הוועדה, כי יש דברים שמשרד האוצר יהיו מבסוטים.

משה גפני: אני מקווה שהם יעמדו בדיבור שלהם.

משה גפני: אם הם לא יעמדו בדיבור שלהם, נצטרך להחליט.

בצלאל סמוטריץ': הם כבר לא עומדים.

בצלאל סמוטריץ': בוא תעשה דיון עקרוני-מהותי על הפרוצדורה.

בצלאל סמוטריץ': אין סיבה בעולם שתקציבים כאלה ילכו לתקנת רזרבה.

בצלאל סמוטריץ': הם יכולים להיות בתקנה שלהם, ואז לא צריך פנייה ולא צריך כלום.

בצלאל סמוטריץ': תזמין את מאיר לוין מהייעוץ המשפטי לממשלה כדי שישנו את ההנחיה המטופשת הזאת.

בצלאל סמוטריץ': בואו נפתור את הבעיות מהשורש.

בצלאל סמוטריץ': חנויות בגדים, נעליים וכו', שעובדים עם מלאים של קיץ וחורף, לא נפתחים.

בצלאל סמוטריץ': ברוך השם ארובות השמיים נפתחו והתחיל גשם, חורף.

בצלאל סמוטריץ': הם עדיין סגורים.

בצלאל סמוטריץ': הם תקועים בלא מעט בעיות.

בצלאל סמוטריץ': אני חושב שצריך להתחיל לחשוב מה עושים עם המלאים הבאים.

בצלאל סמוטריץ': הם יצטרכו הלוואה מיידית בערבות מדינה.

בצלאל סמוטריץ': לא של 15% כמו בשלב א', לא של 60% כמו בשלב ב'.

בצלאל סמוטריץ': הם יצטרכו אותה מהר.

בצלאל סמוטריץ': צריך להתחיל לטפל בדחיית ההלוואות שהם לקחו בגל הראשון ולכולם היה ברור שהם יחזירו אותן.

בצלאל סמוטריץ': חברת ישראכרט, כדי לאפשר דחייה של שלושה חודשים בהחזרת הלוואה, העלתה את הריבית בחמישה אחוזים.

בצלאל סמוטריץ': אני מזכיר לכם, הם מקבלים את זה בריבית של אחוז מהחשב הכללי.

ינון אזולאי: הבנקים זה שוק אפור.

בצלאל סמוטריץ': הם קיבלו הלוואות שכולנו היינו בטוחים שעכשיו אפשר יהיה להחזיר אותן.

בצלאל סמוטריץ': אם הולכים לבנק או לחברת אשראי שנתנה את ההלוואה ומבקשים דחייה, הם דורשים לשלם עוד חמישה אחוזים, שזה ריביות מטורפות.

בצלאל סמוטריץ': צריכה לצאת מכאן הנחיה שמאפשרת פריסה יותר רחבה של ההלוואות.

בצלאל סמוטריץ': ההתארכות של המשבר מחייבת להסתכל על הצעדים שעשינו בהתחלה כדי להבין מה צריך עכשיו לעשות.

בצלאל סמוטריץ': דוגמה אחרונה, מקדמות.

בצלאל סמוטריץ': איך יכול להיות שרשות המיסים לא החזירה מקדמות על מס של עסקים?

בצלאל סמוטריץ': תחזירו מקדמות מינואר.

משה גפני: נגיד הבנק דיבר איתי אתמול, הוא אמור להיות פה באיזה שהוא שלב.

משה גפני: ביום רביעי נמצא המפקח על הבנקים.

אלכס קושניר: לפני שבועיים ישבנו פה וחגגנו את יום המילואים.

אלכס קושניר: דובר אז על כך שאם שירות מילואים נחצה על ידי שנה קלנדרית, חיילי המילואים לא מקבלים תגמולים.

אלכס קושניר: אני חושב שזו חרפה ובושה.

אלכס קושניר: אנחנו חייבים להביא את צה"ל שיסביר לנו מה הבעיה להעביר משנה לשנה את המענק.

אלכס קושניר: העלינו כאן לפני שבועיים את האפליה של ניצולי שואה שעלו אחרי שנת 1953.

משה גפני: יש חוות דעת של השרה מרב כהן שעוסקת בעניין הזה.

אלכס קושניר: בשבוע שעבר עלתה הצעה לסדר במליאת הכנסת.

משה גפני: בג"ץ דחה את זה.

אלכס קושניר: עזוב את בג"ץ.

אלכס קושניר: בהצעה לסדר במליאת הכנסת השרה אמרה שהיא רוצה לקדם את הנושא הזה.

אלכס קושניר: מליאת הכנסת הצביעה להעביר את זה לדיון בוועדת הכספים.

אלכס קושניר: אני מבקש ממך לקיים את הדיון הזה מהר ככל הניתן.

מיכל שיר סגמן: הזכרתי את העניין של שוק אפור.

מיכל שיר סגמן: הבוקר התפרסם ב-y-net על משפחה בצפון תל-אביב שפרצו אליה הביתה בגלל שהאב חייב כ-100,000 שקלים לשוק האפור.

מיכל שיר סגמן: האימא והילדים הסתתרו באחד מהחדרים בבית.

מיכל שיר סגמן: אנחנו לא יודעים איפה הנושא הזה ייגמר.

מיכל שיר סגמן: זה כבר לא משהו שהוא בשוליים.

מיכל שיר סגמן: אני לא יודעת אם הקרן למסורבי אשראי כן עובדת, לא עובדת, כן קיימת, לא קיימת, מה שאני כן יודעת זה שאנחנו נמצאים בעלייה של יותר מ-50% באנשים שלוקחים הלוואות בשוק האפור.

מיכל שיר סגמן: ביום שדיברתי על זה פה בוועדה העליתי את זה לפייסבוק.

מיכל שיר סגמן: אתה יודע כמה פניות מהציבור קיבלתי?

מיכל שיר סגמן: יש סיפורים נוראיים.

מיכל שיר סגמן: חייבים לתת על זה את הדעת, כי בתקופת הקורונה זה כבר לא שוליים, זה כבר משהו שהוא קיים ביום-יום.

מיכל שיר סגמן: זה יכול להיות אזרח שגר בצפון תל-אביב, זה יכול להיות אזרח שחי בפריפריה, אם בצפון או בדרום.

הילה שי וזאן: קיימנו בשבוע שעבר דיון דחוף בנוגע להורים יחידנים.

הילה שי וזאן: אדוני היושב ראש, ביקשת ממשרד האוצר שייתן חוות דעת בנושא תוך שלושה ימים.

הילה שי וזאן: לא קיבלנו.

הילה שי וזאן: אני אשמח לדעת איפה הדברים עומדים.

הילה שי וזאן: מדובר בפחות מ-800 אנשים.

משה גפני: גיא, הייתם צריכים להביא חוות דעת.

משה גפני: לא הבאתם.

משה גפני: אני מבקש את חוות הדעת בכתב.

גיא גולדמן: אנחנו נשיב היום.

קרן ברק: אני רוצה להתייחס לבקשה של משרד האוצר להחזיר מענקים.

קרן ברק: אנחנו לחצנו שהמענקים יינתנו כמה שיותר מהר, אמרנו שהמדינה יודעת לעשות את החישובים כך שאם היא תחשב לא נכון היא תבקש את זה חזרה.

קרן ברק: אני מבינה את המורכבות של האירוע, רק אני לא מבינה את הדרישה של כאן ועכשיו.

קרן ברק: האנשים שקיבלו מענקים מוגדלים לא קנו איתם נכסים, הם אכלו ושתו איתם.

קרן ברק: אנחנו צריכים לדאוג שגם אם משרד האוצר מבקש חלק מהכספים, זה יהיה בפריסה מאוד-מאוד גדולה.

קרן ברק: לאנשים שאין להם להחזיר את המענקים רושמים הערות אזהרה.

קרן ברק: אנחנו צריכים לדאוג שתהיה פריסה של ההחזר ושלא תירשם להם הערת אזהרה.

ניר ברקת: בעקבות הסגר הראשון אישרנו כאן חבילות סיוע בעשרות מיליארדי שקלים למגזר העסקי.

ניר ברקת: אמרנו אז שצריך לתת סיוע ישיר לעסקים, לא רק להישען על הלוואות.

ניר ברקת: הרבה מאוד עסקים לקחו הלוואות בסיבוב הראשון.

ניר ברקת: עכשיו, כשאנחנו יוצאים מהגל השני, הנזקים הם לא יותר קטנים מאשר הגל הראשון.

ניר ברקת: האם מתפתחת חבילת סיוע לאותם עסקים?

ניר ברקת: אם לא מסייעים להם, זה פשוט וידוא הריגה.

ניר ברקת: מה ההיקפים של הסיוע שמתכננים לתת בעקבות הגל השני כלקח מהגל הראשון שבו נתנו מעט מידי ומאוחר מידי?

גיא גולדמן: ביום חמישי פורסמו להערות הציבור טיוטות צווים להארכת תקופת הזכאות למענקים.

גיא גולדמן: אנחנו נבוא לוועדה כדי להאריך את המענקים לחודשים נובמבר ודצמבר.

גיא גולדמן: תשמעו בדיון את כל הנתונים שתרצו לקבל לקראת הארכת תקופת הזכאות.

משה גפני: יש לכם תכנית של חבילות סיוע נוספות?

גיא גולדמן: יש תכנית להארכת המתווה הקיים של המענקים.

ינון אזולאי: יש דברים שתוך כדי לומדים אותם.

ינון אזולאי: בתכנית של אריה גולן מהבוקר עלה מישהו מרשת "מתאים לי".

ינון אזולאי: הוא קנה את העסק שלו באפריל 2019.

ינון אזולאי: כשהוא ביקש מענקים, אמרו לו שהוא לא זכאי, כי יש לו עוד חברה והמחזור שלו לא מצדיק.

ינון אזולאי: אם תסתכל רק על רשת "מתאים לי" תראה שהוא נמצא בהפסדים גדולים כך שהוא כן יכול לקבל מענק.

גיא גולדמן: אם הוא יכול לקבל מענק, למה הוא לא מקבל?

ינון אזולאי: הוא לא מקבל בגלל המחזור הכללי שלו.

גיא גולדמן: הוא עובר את ה-400 מיליון?

ינון אזולאי: לא.

עאידה תומא סלימאן: אדוני היושב-ראש, אתמול היינו בסיור במג'ד אל-כרום בנושא שקשור לענייני תכנון ובנייה ועסקים קטנים שנמצאים תחת צווים.

עאידה תומא סלימאן: אחד הדברים שדיברו עליו היה כל העניין של הלוואות בערבות מדינה והקרן להלוואות לעסקים בסיכון.

עאידה תומא סלימאן: לכמעט 70% מהעסקים הקטנים אין יכולת לקבל הלוואות.

עאידה תומא סלימאן: מרבים מהם מבקשים להחזיר את המקדמות שהם השתמשו בהן בתקופה של הסגר.

עאידה תומא סלימאן: יש הרבה עסקים שלא קיבלו סיוע בגלל שהתחילו לפעול בתחילת השנה.

עאידה תומא סלימאן: הרבה מהעסקים האלה מתמוטטים.

עאידה תומא סלימאן: אנחנו נעמוד מול גל.

עאידה תומא סלימאן: המצב מתדרדר מיום ליום.

עאידה תומא סלימאן: מקרי הרצח שרואים בתקופה האחרונה הולכים ומתרבים בתוך האוכלוסייה הערבית.

עאידה תומא סלימאן: הרבה מהאלימות, שלא מופיעה בתקשורת כי היא לא הגיעה עד כדי רצח, טמונה בקשיים בשוק האפור ובהלוואות שאנשים לוקחים.

עאידה תומא סלימאן: אני חושבת שהגיע הזמן שנקיים דיון מאוד רציני בעניין הזה.

עאידה תומא סלימאן: אני רוצה להתייחס לעניין של החזר המענקים.

עאידה תומא סלימאן: אי אפשר לבוא אחרי סגר שני ולבקש מאנשים להחזיר כסף, זה ממש ליפול על הראש.

עאידה תומא סלימאן: אני חושבת שצריך להסדיר צורת תשלום דחויה, או לחכות עד הגשת הדוח בשנה הבאה ואז לעשות קיזוזים, כי לאנשים אין כסף.

משה גפני: תקנות התכנית לסיוע כלכלי (נגיף הקורונה החדש).

גיא גולדמן: תביעת הזכאות לגבי מענק סיוע לעצמאים ולגבי מענק הוצאות קבועות ניתנת על בסיס ירידת מחזורים של תקופת הזכאות בקורונה אל מול תקופת הבסיס בשנה קודמת.

גיא גולדמן: ברגע שלעוסק יש ירידת מחזור של מעל 40% או 25% הוא זכאי למענק.

גיא גולדמן: הגיעו לנו בקשות של נשים שילדו ב-2019.

גיא גולדמן: לאחר מכן גם הייתה פנייה לגבי מילואים, אמרו שיש עיוות בנושא הזה שראוי לפתור.

גיא גולדמן: אנחנו חשבנו שזה עיוות שראוי לפתור ולהסדיר אותו.

שגית אפיק: אנחנו חשבנו שזה עיוות בעת הצעת החוק.

משה גפני: אתה מביא תקנות שחיכינו להן בכיליון עיניים.

משה גפני: ביקשנו את זה כמה פעמים.

משה גפני: אם זה היה מגיע בשבוע שעבר, הייתי שם את זה על סדר היום בשבוע שעבר.

משה גפני: אתה אומר שאם אישה ילדה ובגלל זה קיבלה משכורת נמוכה יותר, או אם מי שהיה במילואים קיבל משכורת נמוכה יותר, אתם תתחשבו בעניין הזה.

משה גפני: התקנות האלו קובעות שהם יקבלו את מלוא התשלום, נכון?

גיא גולדמן: התקנות האלו קובעות שהתקופה, אם זה תקופת המילואים או התקופה שהייתה פעילות מופחתת בגלל לידה, תנוטרל מתקופת הבסיס.

הילה שי וזאן: איך תחשב את 2021?

משה גפני: האם בתקנות האלו אתם קובעים מדיניות, או שאתם רק מדברים על מקרים פרטניים?

משה גפני: היו כאן שאלות לגבי מי שיש לו ימי מחלה.

משה גפני: האם במצב שאדם מקבל בתקופה מסוימת שכר נמוך יותר, הפרשנות שלכם תהיה לקולא?

מיקי לוי: אני מדבר על דברים ספציפיים שאתם יכולים לבוא ולהגיד: אלה הנושאים היוצאים מן הכלל שצריך לתת להם תשומת לב מיוחדת ואולי לקחת שנה אחורה, או באותה שנה לקחת חודשים אחרים כדי להשוות.

קרן ברק: אני מכירה מישהי שהיא שחקנית בהצגות לילדים.

קרן ברק: עוד לפני חופשת הלידה ירדו לה המחזורים.

קרן ברק: יש מקרים פרטניים ששווה לתפור חליפה מיוחדת, שצריך לקחת שנה אחורה.

מיקי לוי: אני חרד לנשים שהיו בחופשת לידה או נכנסו לשמירת הריון, ואני חרד לאותם עצמאיים שנפלו למשכב בגלל מחלה קשה או בגלל שהם שברו את רגלם.

מיקי לוי: אני מדבר על דברים מהותיים, לא על שפעת.

גיא גולדמן: שמירת הריון שהוסדרה בחוק עבודת נשים, תוכר.

אופיר כץ: היא לא רשומה בחוק.

מיקי לוי: אני מדבר על פיצוי.

הילה שי וזאן: על פי מה אתה מודד?

גיא גולדמן: האישה תוכל לבחור בין שתי תקופות: או 12 חודשים לפני תקופת ירידת הפעילות בגלל הלידה, או 2019 בנטרול חופשת הלידה.

שגית אפיק: לא כל אישה, אלא אישה שמתקיימים בה סעיפים 6 או 7 לחוק עבודת נשים, שזה כולל גם שמירת הריון.

הילה שי וזאן: אני רוצה לברך על זה שהבאתם את זה.

אלכס קושניר: אין ספק שזה צעד לכיוון נכון וחיובי.

אלכס קושניר: אני מסב את תשומת ליבכם, למרות שאני יודע שזה לא קשור לרשות המיסים, לכך שיש גם מילואימניקים שהם לא עצמאיים אלא שכירים.

אלכס קושניר: ככאלה שלא עבדו יותר מחצי שנה הם זכאים על פי חוק ביטוח לאומי לאיזה שהוא סכום בסיסי, ל-62% מהסכום הבסיסי, אם אני לא טועה.

אלכס קושניר: היות ואנחנו נמצאים בתקופת הקורונה, בתקופת המשבר, אולי כדאי לעשות את אותו תיקון גם עבורם כדי שהם יהיו זכאים לדמי אבטלה על פי התקופה שהם עבדו בה.

אלכס קושניר: אני יודע שזה לא קשור לרשות המיסים, זה יותר אצלנו, לכן כדאי לעשות זה עם מנכ"ל הביטוח הלאומי.

גיא גולדמן: נשאלה השאלה לגבי העניין של מחלה או פציעה.

גיא גולדמן: הדברים נבדקים קונקרטית, כל מקרה לגופו.

גיא גולדמן: אם נרגיש שאנחנו בסיכון משפטי, אפשר יהיה לתת מענה נקודתי.

גיא גולדמן: אם נגיע למסקנה שאי אפשר לתת מענה נקודתי במקרים כאלה וזה צריך הסדרה, נבחן את האפשרות לתקן את החוק.

שגית אפיק: האם את המקרה הספציפי של ימי מחלה מרובים בשנה מסוימת תבחנו כדי לראות אם זה אמיתי או מלאכותי?

שגית אפיק: במידה וזה אמיתי, האם תפתרו את המקרה?

גיא גולדמן: נבחן בהיבט המשפטי אם אנחנו יכולים לעשות את זה.

גיא גולדמן: אם תהיה שאלה משפטית או סיכון משפטי, ניתן מענה.

אופיר כץ: למה לא לתת תשובה עכשיו?

שגית אפיק: איך אתם מפרשים את סמכות מנהל רשות המיסים?

שגית אפיק: האם אתם מפרשים אותה ככזאת שהוא יכול לפתור באגים במקרה שבו התכלית היא לשלם מענק בהתאם למחזור מסוים?

גיא גולדמן: אם הדברים היו תמיד שחור ולבן, כולנו היינו שמחים סביב השולחן הזה.

גיא גולדמן: בכל מקרה נקודתי שנוכל לתת מענה, ניתן מענה.

גיא גולדמן: אנחנו לא נבוא ברצון שלילי לדבר הזה.

מיקי לוי: ברגע שאמרת את המילים "נושא משפטי" התחלתי לדאוג.

מיקי לוי: אם היית אומר בנפש חפצה ובלב פתוח, היית מניח את דעתי.

מיקי לוי: תפסיק להגיד את המילה "משפטי".

מיקי לוי: האנשים האלה צריכים סיוע.

גיא גולדמן: זה גם האינטרס של חברי הוועדה שרשות מינהלית תפעל על פי חוק.

משה גפני: אנחנו מודים על התקנות האלו, שזאת גם הייתה הבקשה שלנו.

משה גפני: אנחנו חושבים שזה צודק להתחשב באישה שילדה או במישהו שהיה במילואים.

משה גפני: ועדת הכספים סבורה שצריך להתחשב גם בימי מחלה.

משה גפני: כמו שאתם אומרים לגבי לידה ולגבי מילואים, כך תגידו לגבי ימי מחלה.

משה גפני: אם רשות המיסים תגיע למסקנה שהאיש לא אומר אמת, זה כבר סיפור אחר.

משה גפני: אתם צריכים ללכת לקולא עם האנשים שזקוקים לסיוע.

משה גפני: מה זה נוגע למשפטית?

משה גפני: זה נוגע לרצון טוב של פקיד השומה, לרצון טוב של מי שצריך לעשות את השומה של אותו בן אדם.

משה גפני: אני מבקש שתדווחו לנו כמה כאלה הגיעו, לכמה עניתם בחיוב, לכמה עניתם בשלילה.

גיא גולדמן: לא קיבלנו תלונות בנושא הזה.

משה גפני: אני מבין שתבחנו כל מקרה לגופו.

משה גפני: אני גם מעריך שתלכו לקולא עם האנשים שכל כך זקוקים לסיוע שלכם.

משה גפני: אני מבקש לתת לנו דיווח תוך כמה שבועות.

ינון אזולאי: אפשר לקבל תשובה לגבי בעלות המשפחתונים?

ינון אזולאי: הן פשוט נזרקות לרחוב, הן מגיעות למצב של פת לחם.

ינון אזולאי: יש לכם מענה?

גיא גולדמן: משרד העבודה, למיטב ידיעתי, צריך לתת לדבר הזה מענה.

ינון אזולאי: למה משרד העבודה?

ינון אזולאי: יש אצלך פנייה.

משה גפני: נקיים דיון על המשפחתונים ועל המעונות.

משה גפני: את מענק התעסוקה אתם מאריכים?

משה גפני: זה מסתיים ב-15 בנובמבר.

שגית אפיק: זה הסתיים בסוף אוקטובר.

שגית אפיק: הרבה אנשים מתלוננים על כך שהם לא הספיקו להגיש את הבקשות.

שגית אפיק: יש בקשות של יולי שאנשים לא הספיקו להגיש, בטח ובטח של אוגוסט.

מיקי לוי: התרענו שזה לא יספיק.

משה גפני: תיתן לנו תשובה במשך היום על העניין הזה.

ישי פרלמן: הגדרות 1.

ישי פרלמן: בתקנות אלה – "חודש של פעילות מופחתת" – חודש שבו מחזור העסקאות של עוסק הופחת בשל אחת מהעילות המנויות בהגדרת "התקופה החליפית", ובלבד שפעילותו החלה לפני אות וחודש; "חוק מענק עבודה" – חוק להגדלת שיעור ההשתתפות בכוח העבודה ולצמצום פערים חברתיים (מענק עבודה), התשס"ח-2007, כפי שמובא בסעיף 6 לחוק; "תקופת בסיס" – תקופת בסיס כמשמעותה בסעיף 18כה(3) לחוק מענק עבודה וכהגדרתה בסעיף 7 לחוק לפי העניין; "התקופה החליפית" –

ישי פרלמן: שבה לא עבדה 7 ימים או יותר בשל אחת העילות המנויות בסעיף 6 או 7 לחוק עבודת נשים, התשי"ד-1954 – תקופת פעילותה של העוסקת ב-12 החודשים הרצופים הקודמים לחודש הראשון שבו היה לה חודש של פעילות מופחתת, או תקופת פעילותה שמיום כ"ד בטבת התשע"ט (1 בינואר 2019) עד יום ג' בטבת התש"ף (31 בדצמבר 2019) למעט החודשים בתקופה האמורה שבהם הייתה לה פעילות מופחתת כאמור, לפי בחירת העוסקת; כפי שגיא אמר, אנחנו בונים איזה שהוא מסלול שונה מהמסלול הרגיל לעוסקים האלה.

ישי פרלמן: לעצמאית שהייתה בחופשת לידה, או היה לה את הזכות להיעדר מהעבודה לפי חוק עבודת נשים, אנחנו נותנים שתי אפשרויות בחירה במקום החודשיים הספציפיים שבהם הופחתה הפעילות שלה.

ישי פרלמן: אפשרות אחת זה 12 חודשים לפני שהיא יצאה לחופשה, והאפשרות השנייה היא לקחת את כל 2019, גם אחרי שהיא חזרה, בנטרול חופשת לידה.

ינון אזולאי: את כל השנה קודם?

ישי פרלמן: ממוצע שנתי.

ינון אזולאי: למה?

ינון אזולאי: יכול להיות שבמשך השנה המחזור שלה לא היה טוב.

ינון אזולאי: אתה לא יכול לקחת את אותם 12 חודשים ואותם לחלק.

ישי פרלמן: יש חשיבות לזה שהמנגנון יהיה ישים.

ישי פרלמן: יש פה שתי אופציות.

ינון אזולאי: צריך לתת את הפיצוי על פי מה שמפסידים.

שגית אפיק: זה לא על פי מה שהוא הפסיד.

שגית אפיק: אתה מחפש להשוות למצב שבו האישה לא הייתה בחופשת לידה, או למצב שבו האדם לא היה במילואים.

שגית אפיק: אתה מחפש להשוות אותו לנוסחה הרגילה.

ינון אזולאי: אם הוא הפסיד בחג, תן לו את אותה תקופה של החג עם עוד אופציה.

שגית אפיק: אתם מתחשבים בחג בנוסחה הרגילה?

שגית אפיק: אתם מסתכלים על מחזור שנתי?

ישי פרלמן: הנוסחה הרגילה מסתכלת על מחזור דו-חודשי.

ינון אזולאי: תן לה גם פה את הדו-חודשי.

ישי פרלמן: אפשר גם לחזור ל-2017, אם למישהו ב-2018 הייתה בעיה.

ישי פרלמן: אנחנו נתנו שתי אופציות.

ישי פרלמן: היא יכולה לקחת גם את החודשיים הרגילים שכתובים בחוק.

ינון אזולאי: לא בטוח שזה נותן לה את הפתרון.

ינון אזולאי: בוא נשווה לה את הדו-חודשי.

ינון אזולאי: קח את הדו-חודשי של פסח שהיא עבדה בו.

גיא גולדמן: זה מודל פשוט שנותן שתי אופציות.

גיא גולדמן: יש אין סוף מקרים.

ינון אזולאי: אתה מביא אופציה שלא קיימת.

ינון אזולאי: תן לה פה את הדו-חודשי.

ינון אזולאי: אם היא הפסידה את התקופה של החגים, תן את לה את הדו-חודשי של החגים שהיא עבדה בהם.

ינון אזולאי: אם אתה רוצה לתת בנוסף עוד מסלול, תן לה עוד מסלול.

גיא גולדמן: זה יסבך את ההפעלה של ההוראות האלו.

גיא גולדמן: בברירת המחדל אנחנו עובדים עם ממוצע שנתי.

גיא גולדמן: הדבר הנכון הוא לעשות ממוצעים.

גיא גולדמן: אין סוף לאפשרויות.

ינון אזולאי: יש לי הרגשה שתבואו עוד כמה חודשים לעשות תיקון לתקנות.

שגית אפיק: ההצעה של חבר הכנסת ינון אזולאי דומה יותר למסלול המקורי שלכם.

גיא גולדמן: אנחנו רוצים פשטות.

שגית אפיק: מה זה עוסקת עצמאית?

שגית אפיק: על מי זה חל ועל מי לא?

ישי פרלמן: זה יחול לגבי עוסק עצמאי.

ינון אזולאי: גם עוסק פטור נמצא בזה?

ישי פרלמן: גם עוסק פטור.

ישי פרלמן: אם העוסק עצמו יצא לחופשת לידה או היה במילואים, הוא יקבל את ההוצאות הקבועות.

ישי פרלמן: מענק סיוע לעצמאי יקבל אותו אחד שיצא לחופשת לידה.

ישי פרלמן: בגלל שיש את ההבחנה בין עצמאי לבין בעל שליטה בחברה, בעל שליטה בחברה לא יקבל לפי הנוסח הזה.

שגית אפיק: יש היום מענק גם לשכיר בחברת מעטים.

שגית אפיק: העיוות של דמי לידה יכול להתבטא גם בחלק מהמקרים לגביו.

שגית אפיק: התקנות שלכם לא מתמודדות עם זה.

גיא גולדמן: אין את הזכויות האלו לחברות.

גיא גולדמן: בדין הכללי הם לא הכירו בזה.

גיא גולדמן: אם גבר או אישה פתחו חברה, הם פתחו חברה, אין להם את הזכויות.

משה גפני: לו זאת הייתה חקיקה היינו נכנסים לפרטים האלה.

משה גפני: אנחנו מבקשים שתתחשבו באנשים האלה.

משה גפני: לא נכנסנו לפרטי העניין בתוך התקנות כי רצינו לאשר אותן.

משה גפני: יש מקרים שהם צודקים.

גיא גולדמן: אנחנו נבחן כל מקרה לגופו.

גיא גולדמן: אם נגיע למסקנה שצריך לעשות תיקון, נביא תיקון.

ישי פרלמן: לגבי עוסק עצמאי שהיה לו בתקופת הבסיס חודש של פעילות מופחתת שבה לא עבד 7 ימים או יותר בשל מי שירות מילואים בצבא-הגנה לישראל - תקופת פעילותו שמיום כ"ד בטבת התשע"ט (1 בינואר 2019) עד יום ג' בטבת התש"ף (31 בדצמבר 2019), למעט החודשים בתקופה האמורה שבהם הייתה לו פעילות מופחתת כאמור.

ישי פרלמן: בקשה למענק 2. (א) עוסק עצמאי שהיה לו חודש עם פעילות מופחתת באחד מהחודשים לפי מחזור בתקופת הבסיס, רשאי להגיש לנהל בקשה, בדרך האמורה בתקנת משנה (ב), עסקאות חליפי לפיה יראו את מחזור העסקאות שלו בתקופת הבסיס כמחזור עסקאותיו בתקופה החליפית, מחולק במספר החודשים בתקופה החליפית ומוכפל בשניים.

ישי פרלמן: (ב) הבקשה תוגש לפי טופס שקבע המנהל בתוקף סמכותו לפי סעיף 11(ד) לחוק ויצורפו לה מסמכים הנדרשים להוכחת האמור בה, להנחת דעתו של המנהל.

משה גפני: התקנות האלו לא מושלמות.

משה גפני: החברים העלו פה טענות צודקות, אין ויכוח לגבי העניין הזה.

משה גפני: אני חושב שהוועדה צריכה לגלות אחריות.

משה גפני: אנחנו ביקשנו את התקנות האלו.

משה גפני: אומר גיא גולדמן, ואני נוטה לקבל את זה, שברגע שיהיו מקרים של מחלה או אירועים שכשתוצאה מכך ההכנסות ירדו, הם יתחשבו בזה.

משה גפני: לו זה היה חוק ולא תקנות היינו נכנסים לפרטים, אבל היות וזה תקנות, שאת התקנות האלו הם הביאו בגלל הבקשה שלנו, אני מציע לחברים לתמוך בתקנות האלו.

רם בן ברק: יש מנגנון מיוחד לעניין הזה?

משה גפני: ברשות המיסים.

משה גפני: מי בעד תקנות התכנית לסיוע כלכלי (נגיף הקורונה החדש) (הוראת שעה) (בקשה למענק לפי מחזור עסקאות חליפי), שזה בעיקר מתייחס לאישה שיולדת ולמי שהיה במילואים, ירים את ידו?

משה גפני: מי נגד, מי נמנע?

משה גפני: אושר.

משה גפני: התקנות אושרו פה-אחד.

גיא גולדמן: צריך להודות לייעוץ המשפטי של הוועדה ולמשרד המשפטים, אלו תקנות לא טריוויאליות.

משה גפני: אנחנו מודים ללשכה המשפטית של הוועדה ולמשרד המשפטים.